বিষ্ণুপুরে জিৎ-এর অনুষ্ঠানে বিশৃঙ্খলা! আহত হলেন অনেকে

ওয়েব ডেস্ক : সম্প্রতি লজ্জাজনক ঘটনা ঘটে গিয়েছিল কলকাতায়। মেসির অনুষ্ঠানে তৈরি হয়েছিল চরম বিশৃঙ্খলা। তা নিয়ে সমালোচনার মুখে পড়েছিল রাজ্য পুলিশ। এবার তেমনই বাঁকুড়ার (Bankura) বিষ্ণুপুরে (Bishnupur) অভিনেতা জিৎ-এর (JEET) অনুষ্ঠানে ভিড় সামাল দিতে ব্যর্থ হল পুলিশ (Police)। এমনকি সেখানে চলল ভাঙচুর ও লুটপাট। তার জেরে আহত হন অনেকে। এমনকি পরিস্থিতি এমন পর্যায়ে পৌঁছেছিল যে, পুলিশকে লাঠি চালাতে বাধ্য হয়েছিল বলে খবর।

গত ২৩ ডিসেম্বর থেকে বিষ্ণুপুর (Bishnupur) মেলা শুরু হয়েছে। সেখানে রাঢ় বাংলার কুটিরশিল্প, পর্যটন ও সংস্কৃতিকে তুলে ধরা হচ্ছে। শনিবার রাতে সেই মেলার যদুভট্ট মঞ্চে ছিল জিৎ-এর অনুষ্ঠান। তা শুরু হয় রাত ৮টায়। আর প্রিয় অভিনেতাকে দেখতে সেখানে ভিড় জমিয়েছিলেন বহু মানুষ। জানা গিয়েছে, কিন্তু সেই ভিড় এতটাই বেড়ে যায় যে, তা সামাল দিতে ব্যর্থ হয় পুলিশ।

আরও খবর : দেরিতে এলেও আবেগে ভরপুর! ২৫ দিনের মাইলস্টোন ছুঁল ‘দেরি হয়ে গেছে’

কিছুক্ষণের মধ্যে রণক্ষেত্রের চেহারা নেয় অনুষ্ঠানস্থল। বেশ কিছু দর্শকদের বিরুদ্ধে ব্যারিকেড ভেঙে ফেলার অভিযোগ উঠেছে। এমনকি ভেঙে ফেলা হয় বেশ কিছু চেয়ার। মেলার কয়েকটি দোকানেও হামলা চালানো হয় বলে অভিযোগ। সেই দোকানগুলি থেকে চুরি করে নেওয়া হয় টাকা পয়সাও।

ভিড়ের মধ্যে বেশ কিছু দর্শক আহত হয়েছেন বলে খবর। পরিস্থিতি এমন পর্যায়ে পৌঁছেছিল যে, লাঠিচার্জ করতে হয় পুলিশকে। এই ঘটনায় পুলিশের (Police) তরফে বেশ কয়েকজনকে আটক করা হয়েছে। অবশ্য ব্যক্তিগত বন্ডে পরে ছেড়ে হয় অভিযুক্তদের। অবশ্য বিশৃঙ্খলা ছড়ালেও, জিৎ-এর অনুষ্ঠান নির্দিষ্ট সময় পর্যন্ত চলেছে বলেই খবর।