৯৯% SIR কাজ সম্পূর্ণ করে দৃষ্টান্ত বাঁকুড়ার প্রতিবন্ধী বিএলওর

বাঁকুড়া: জন্ম থেকেই দুই হাত ও দুই পায়ের আঙুল নেই। শারীরিক প্রতিবন্ধকতাই তাঁর জীবনের চিরসঙ্গী। কিন্তু সেই প্রতিকূলতাকে জয় করে রাজ্যের SIR প্রকল্পে নজির গড়ে দিলেন বাঁকুড়া–২ (Bankura) ব্লকের বাঁকি গ্রামের ১৬ নম্বর বুথের বিএলও (Booth Level Officer-BLO) সোনালী কর। নিজের দায়িত্বে থাকা SIR ফর্মের ৯৯ শতাংশ কাজ সম্পূর্ণ করে তিনি দেখিয়ে দিলেন, মানসিক শক্তি ও ইচ্ছাশক্তির কাছে শারীরিক সীমাবদ্ধতা কিছুই নয়।

রাজ্যজুড়ে SIR কাজ শুরু হতেই একের পর এক বিতর্ক, অভিযোগ, চাপ, এমনকি কিছু বিএলও–র অসুস্থতা ও আত্মহত্যার ঘটনাও সামনে এসেছে। নানা নেতিবাচক খবরে যখন রাজনৈতিক মহল উত্তাল, ঠিক তখনই ভিড় থেকে আলাদা হয়ে উঠে এলেন সোনালী—এক ব্যতিক্রমী, লড়াকু ও অনুপ্রেরণাদায়ী মুখ।

আরও পড়ুন: ভগবানগোলায় তৃণমূল কংগ্রেসের ‘SIR’ ওয়ার রুম পরিদর্শন

জন্মগত শারীরিক প্রতিবন্ধকতার মধ্যেও তিনি পড়াশোনা চালিয়ে গিয়েছেন নিজের জেদ ও মনের জোরে। পরবর্তীতে তিনি যুক্ত হন ICDS–এর কর্মী হিসেবে। সম্প্রতি SIR প্রকল্পে বি এল ও হিসেবে দায়িত্ব পান তাঁরই গ্রামের ওই বুথে। মাঠে নেমে বাড়ি–বাড়ি তথ্য সংগ্রহ, ডিজিটাল কাজ, যাচাই—সব কিছুই তিনি করেছেন নিজের অসীম ধৈর্য ও অদম্য প্রচেষ্টায়।

সোনালীর কথায়, “শারীরিক অসুবিধা থাকলেও কাজ করতে কখনও ভয় পাইনি। দায়িত্ব পেয়েছি—তাই সেটা শেষ করাই আমার লক্ষ্য।” প্রতিবেশী শ্যামল মুখার্জী জানান, “সোনালী আমাদের গ্রামের গর্ব। নিজের সীমাবদ্ধতাকে সে কখনও বাধা হতে দেয়নি। এমন ইচ্ছাশক্তি দেখে সত্যিই অবাক হতে হয়।”

প্রশাসন ও স্থানীয় মানুষদের মতে, SIR প্রকল্পে সোনালী করের এই সাফল্য এক অনন্য দৃষ্টান্ত, যা শুধু বাঁকুড়াই নয়, সমগ্র রাজ্যের অন্য কর্মীদেরও অনুপ্রেরণা দেবে।