বাঁকুড়া থেকে বিজেপি নেতাদের কী চ্যালেঞ্জ ছুঁড়ে দিলেন অভিষেক?

ওয়েব ডেস্ক: বাঁকুড়ায় (Bankura) বিজেপিকে ’১২-০’ করে গোহারা করার ডাক দিলেন অভিষেক বন্দ্যোপাধ্যায় (Abhishek Banerjee)। এসআইআর থেকে প্যাটিস বিক্রেতাকে মারধর, ইডি-সিবিআই থেকে ভোটের অঙ্ক- শনিবার শালতোড়ার সভামঞ্চ থেকে একের পর এক ইস্যুতে পদ্ম শিবিরকে নিশানা করলেন সর্বভারতীয় তৃণমূল কংগ্রেসের (TMC) সভাপতি। এদিন বিজেপি নেতাদের উদ্দেশে তোপ দেগে বলেন, “এই রাজ্যে কে কী করবে বিজেপির (BJP) নেতা ঠিক করবে? আমরা করতে দেব না।”

বাঁকুড়া জেলার যেসব কেন্দ্রে বিজেপি যে জিতেছিল, সে কথা এদিন মনে করিয়ে দেন অভিষেক। তার পরেই তিনি বলেন, “বাঁকুড়ার জন্য কী করেছে?” এর পরেই চ্যালেঞ্জ ছুঁড়ে দিয়ে অভিষেক বলেন, “এক দিকে আমি আমাদের সরকারের রিপোর্ট কার্ড নিয়ে যাব। অন্য দিকে বিজেপি রিপোর্ট কার্ড নিয়ে আসবে। ভোকাট্টা করে মাঠের বাইরে বার করে দিতে না পারলে মুখ দেখাব না!”

আরও পড়ুন: অভিষেকের সভায় বিজেপি থেকে তৃণমূলে যোগ, বিরোধীদের কী অবস্থা?

এসআইআর ইস্যুতে বাঁকুড়া জেলার বিজেপি নেতা সৌমিত্র খাঁ এবং ডাঃ সুভাষ সরকারকে নিশানা করেন অভিষেক। তিনি প্রশ্ন ছুঁড়ে দিয়ে বলেন, “সুভাষ সরকারের নিজের জন্মের সার্টিফিকেট আছে? সৌমিত্র খাঁয়ের জন্মের সার্টিফিকেট আছে?” এর পরেই তিনি বলেন, “বিজেপির কেউ সার্টিফিকেট চাইলে বলবেন, আগে তোমার বাবার সার্টিফিকেট নিয়ে এসো।”

বাঁকুড়ার একাধিক কেন্দ্রের ভোটের হিসেব তুলে ধরে এদিন বাঁকুড়াবাসীকে বার্তা দিয়ে অভিষেক বলেন, “বিজেপিকে এমন শিক্ষা দিতে হবে যেন এ রাজ্যের দিকে চোখ তুলে দেখার আগে একশো বার ভাবে। সুভাষ সরকারকে যেমন প্রাক্তন করেছেন, প্রত্যেকটি বুথে এদের প্রাক্তন করতে হবে।”